CELEX: E2016J0015
Language: mt
Date: 2017-09-13 00:00:00
Title: Sentenza tal-Qorti tat-13 ta’ Settembru 2017 fil-Kawża E-15/16 — Yara International ASA vs Il-Gvern Norveġiż (Libertà tal-istabbiliment — l-Artikoli 31 u 34 taż-ŻEE — Neċessità — Leġiżlazzjoni nazzjonali dwar kontribuzzjonijiet tat-tip intra-grupp — Allokazzjoni bbilanċjata tas-setgħat ta’ tassazzjoni — Eċċezzjoni ta’ telf finali — Riskju ta’ evitar tat-taxxa — Proġetti kompletament artifiċjali — Projbizzjoni ta’ abbuż tad-drittijiet)

18.1.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 16/4
            
         SENTENZA TAL-QORTI
   tat-13 ta’ Settembru 2017
   fil-Kawża E-15/16
   Yara International ASA vs Il-Gvern Norveġiż
   
      (Libertà tal-istabbiliment — l-Artikoli 31 u 34 taż-ŻEE — Neċessità — Leġiżlazzjoni nazzjonali dwar kontribuzzjonijiet tat-tip intra-grupp — Allokazzjoni bbilanċjata tas-setgħat ta’ tassazzjoni — Eċċezzjoni ta’ telf finali — Riskju ta’ evitar tat-taxxa — Proġetti kompletament artifiċjali — Projbizzjoni ta’ abbuż tad-drittijiet)
   
   (2018/C 16/04)
   Fil-kawża E-15/16, Yara International ASA vs. Il-Gvern Norveġiż — TALBA lill-Qorti skont l-Artikolu 34 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u ta’ Qorti tal-Ġustizzja mill-Qorti tal-Appell ta’ Borgarting (Borgarting lagmannsrett) dwar l-interpretazzjoni tal-Artikolu 31 tal-Ftehim dwar iż-Żona Ekonomika Ewropea fil-kuntest ta’ regoli nazzjonali dwar kontribuzzjonijiet tat-tip intra-grupp, il-Qorti, preseduta minn Carl Baudenbacher, President u Imħallef Relatur, Per Christiansen, u Ása Ólafsdóttir (ad hoc), Imħallfin, tat is-sentenza tagħha fit-13 ta’ Settembru 2017, li l-parti operattiva tagħha hija kif ġej:
   L-Artikoli 31 u 34 tal-Ftehim ŻEE ma jipprekludux l-applikazzjoni ta’ regoli nazzjonali dwar kontribuzzjonijiet tat-tip intra-grupp, bħalma huma r-regoli tal-Att tat-Taxxa Norveġiż, li taħthom il-kontribuzzjoni tnaqqas id-dħul taxxabbli ta’ min qed jittrasferixxi u hija inkluża fid-dħul taxxabbli tal-benefiċjarju irrispettivament minn jekk ir-riċevitur jagħmilx telf jew qligħ għal finijiet ta’ taxxa, li jistabbilixxu l-kundizzjoni li kemm min jagħmel it-trasferiment u kemm id-destinatarju huma suġġetti għal tassazzjoni fl-Istat taż-ŻEE inkwistjoni. Hija kundizzjoni tal-liġi taż-ŻEE li l-leġiżlazzjoni nazzjonali trid isservi għan leġittimu bħalma huma n-neċessità li titħares l-allokazzjoni bbilanċjata tas-setgħat ta’ tassazzjoni bejn l-Istati ŻEE jew li jiġu preklużi arranġamenti purament artifiċjali li jwasslu għal evażjoni fiskali. Madankollu, ir-rekwiżiti tal-liġi nazzjonali jmorru lil hinn minn dak li huwa meħtieġ sabiex jinlaħqu dawn l-għanijiet f’każijiet fejn it-telf subit minn kumpanija sussidjarja barranija jkun finali.